Dimela tsa welwitschia di ka lebega jaaka mokoa wa matlhare go dikologa sesana, mme tota semela seno se na le matlhare a mabedi fela. Matlhare ano a gagolakwa ke diphefo tsa sekaka gore a nne makgaoganyane. Leina la sone la Seburu tweeblaarkanniedood, tota le raya “matlhare-mabedi-ga-a-ke-a-swa.” Mme a bo leina leno le tshwanela jang ne! Mono mogote o a tle o fitlhe go didikirii di le 40 tsa Celsius motshegare mme bosigo go ka nna tsididi tota, go se na ditlhare dipe tse di fokotsang bogale jwa diphefo tse di tsubutlang ka maatla. Le fa bontsi jwa dimela di ikaegile gotlhelele ka medi ya tsone go monya metsi mo mmung, ga go a nna jalo ka semela seno sa welwitschia. Sekaka sa Namib se na le palogare e e kwa tlase ga dimilimetara di le 25 ya selekanyo se pula e nang ka sone ka ngwaga, mme ka dinako tse dingwe go feta dingwaga di le dintsi pula e sa ne! Mo maemong a a ntseng jalo, semela seno sa welwitschia se tswelela pele go gola se ntse se le mo maemong a a ntseng jalo mme matlhare a sone a nna a le matala. Baitsesaense ga ba bolo go ipotsa gore seno se kgonega jang. Go bonala seno se dirwa ke gore matlhare a welwitschia a monya mouwane wa mo mosong o o nnang gone mo sekakeng ka ntlha ya diphefo tse di fokang ka metlha tse di tswang kwa lobopong.